Samuel Beckett

Dramodydd a bardd o Iwerddon a ysgrifennodd yn Ffrangeg a Saesneg oedd Samuel Barclay Beckett (13 Ebrill 1906 – 22 Rhagfyr 1989). Enillodd Wobr Lenyddol Nobel yn 1969.

Ganed ef yn Foxrock, ar gyrion Dulyn. Astuddiodd Ffrangeg, Eidaleg a Saesneg yng Ngholeg y Drindod, Dulyn o 1923 hyd 1927. Wedi graddio cafodd swydd lecteur d'anglais yn yr École Normale Supérieure ym Mharis, lle daeth i adnabod James Joyce.

Cyhoeddodd ei draethawd cyntaf, ...Bruno. Vico..Joyce, yn 1929. Yn 1930 dychwelodd i Goleg y Drindod fel darlithydd, ond ymddiswyddodd y flwyddyn wedyn. Ysgrifennodd ei nofel gyntaf, Dream of Fair to Middling Women, yn 1932, ond ni allodd gael cyhoeddwr iddi. Yn 1935, cyhoeddodd gasgliad o farddoniaeth, Echo's Bones and Other Precipitates. Bu'n teithio llawer yn Ewrop, a chyhoeddodd nofel Murphy yn 1938.

Bu'n aelod o'r Résistance Ffrengig yn ystod yr Ail Ryfel Byd, a chyflwynodd y llywodraeth y Croix de guerre a'r Médaille de la Résistance iddo ar ddiwedd y rhyfel. Rhwng Hydref 1948 a Ionawr 1949 bu'n gweithio ar ei ddrama enwocaf, En attendant Godot. Cyhoeddwyd hi yn 1952, a bu'r perfformiad cyntaf yn 1953. Aeth ymlaen i ysgrifennu nifer o ddramau eraill.

Bu farw ar 22 Rhagfyr 1989 a chladdwyd ef yn y Cimetière du Montparnasse ym Mharis.

 Cyfieithiadau i'r Gymraeg 

Diwéddgan (1969), cyfieithiad gan Gwyn Thomas o Fin de Partie yn y gyfres Dramâu'r Byd.
Wrth aros Godot (1970), cyfieithiad gan Saunders Lewis o "En attendant Godot", Cyfres y ddrama yn Ewrop.
Dyddiau Difyr (1998), cyfieithiad gan Annes Gruffydd o "Happy Days", heb ei chyhoeddi.

Categori:Genedigaethau 1906
Categori:Marwolaethau 1989
Categori:Beirdd yr 20fed ganrif o Iwerddon
Categori:Beirdd Ffrangeg
Categori:Beirdd Saesneg o Iwerddon
Categori:Enillwyr Gwobr Lenyddol Nobel
Categori:Dramodwyr yr 20fed ganrif o Iwerddon
Categori:Dramodwyr Ffrangeg
Categori:Dramodwyr Saesneg o Iwerddon
Categori:Llenorion Ffrangeg o Iwerddon
Categori:Nofelwyr yr 20fed ganrif o Iwerddon
Categori:Nofelwyr Ffrangeg
Categori:Nofelwyr Saesneg o Iwerddon
Categori:Pobl a aned yn Nulyn
Categori:Pobl fu farw ym Mharis
Categori:Ymfudwyr o Iwerddon i Ffrainc